《偈十二首 其十一》
宋代·释本才

袖里暂闲医国手，岸巾来访卧云人。相逢一笑千峰顶，高下森罗百亿身。

相逢一笑，万壑风清。大冶精金，应无变色。黄檗昔遇裴相国，当头一劄，冷暖自知。

睦州久契陈尚书，剖露肝肠，清虚廓落。正当今日，宾主互换。

觌体唱酬，似空藏空，如镜照镜。芥子拈来敲石窟，须知渠是个中人。

作者简介：释本才，号佛心，长溪（今福建霞浦）人。俗姓姚。住潭州上封寺。高宗绍兴间卒。为南岳下十四世，黄龙惟清禅师法嗣。《嘉泰普灯录》卷一○、《五灯会元》卷一八有传。今录诗二十首。